Kao nestali vode se četiri osobe hrvatskog podrijetla - njujorški svećenik Robert Zubović (14/9/01) - 2001-09-14
Gospodin Zubović kaže da zna za više od deset ljudi hrvatskog podrijetla koji su spašeni
Budući da još nema konačnih informacijama o nestalim osobama iz Svjetskog trgovinskog centra, pojavile su se razne kontradiktorne informacije o broju nestalih osoba porijeklom iz Hrvatske. Generalni konzul u New Yorku, Domagoj Kero kaže nam da konzulat pouzdano raspolaže s imenima dvije nestale osobe hrvatskog porijekla. Jedna je Dominic Mirkovich, rođen 1961. godine, čiji su roditelji porijeklom s otoka Suska. Gospodin Mirkovich radio je u jednoj od zgrada Svjetskog trgovinskog centra u trenutku napada. Ima suprugu i troje djece od koje najstarije ima 15 godina, a adresa njegovog prebivališta je u New Jerseyu. Drugi nestali je 37-godišnji Alfred Vukoša koji je također oženjen i ima dvoje djece. Otac gospodina Vukoše porijeklom je iz Crnog pokraj Zadra, a majka iz Pule. O nestalim osobama hrvatskom porijekla razgovarali smo sa svećenikom iz New Yorka, Robertom Zubovićem, koji nam je dao drugačije informacije. "Ja znam da ih za sada ima četvoro... Imena ne bih rekao, rođeni su ovdje od roditelja koji su nastanjeni recimo u primorskom ili dalmatinskom kraju Hrvatske. Ja sam pokušao razgovarati s najbližima, ali oni ne žele da se o tome puno priča. Uvijek postoji neka nada da se nađu u bolnici. Vode se kao nestali. To je točna informacija koju imam o sinoć. Treba reći da je u trenutku nesreće u zgradama radilo dosta Hrvata, ne samo rođenih u Hrvatskoj nego i ovdje u Americi. Srećom, puno je ljudi spašeno. Ja znam deset, dvanaest, trinaest ljudi koji su spašeni, koji su na vrijeme izašli, koji su bježali, koji su osjetili kad je udario avion u prvi neboder - tako nisu poslušali glas s razglasa i policije da se ništa ne događa, da ostanu tamo – nego su krenuli i bježali su. Mnogi nisu došli na posao na vrijeme, pa su zakasnili ili su se zadržali duže u prizemlju u kafeteriji, ili su nešto kupovali za marendu. Igrom slučaja nisu se popeli gore. Mnogi naši radnici, ovi pituri i građevinari, svakodnevno tamo rade u tim zgradama, možda su završili posao upravo u ponedjeljak ili petak prošli i igrom slučaja nisu se našli tamo" - kaže gospodin Zubović. Upitali smo ga može li nam opisati slučaj neke osobe hrvatskog podrijetla koja se spasila. "To je slučaj jedne gospođe, rekao sam to na televiziji, koja se uspjela spasiti sa 106. kata. Osjetivši da je pogođena prva zgrada ona je odmah počela bježati i u trenutku kad je pogođen drugi neboder ona je bila na istom katu samo s druge strane nebodera. Priča da su to bili strašni trenuci, padanja i propadanja, nestalo je struje, uključila se voda za gašenje automatski. Ne zna ni sama kojom se snagom, odzgo, uspjela u zadnji čas stići do prizemlja, pobjeći vani, a nakon minute neboder se srušio." Gospodin Zubović kaže da su se hrvatski svećenici stavili na raspolaganje vjernicima. Crkva je osnovala ekipu koja obilazi bolesnike. "Tu smo s našim ljudima. Ja obilazim njih ovdje, zajedno se družimo i viđamo upravo da prikupimo informacije. Mobilizirali smo se u tome da imamo neprestane molitve u crkvi, pogotovu danas u petak, proglašen je dan za molitvu i suosjećanje pa će se sve te mise održati u našim župama kao i u nedjelju kada bude veći broj naših vjernika."